Iltalehti kävi paikan päällä todistamassa presidentinvaalien kenties pähkähulluinta tempausta.

Vantaalainen Jarno Hakkarainen, 35, on todellinen yllytyshullu. Päähänpiston seurauksena Hakkaraisen vasenta pakaraa komistaa nyt vihreiden presidenttiehdokkaan Pekka Haaviston reiluhkon kokoinen kasvokuva.

Tiistaiaamu Vantaan Koivukylässä on pakkaslukemiltaan kireä, mutta paikallisessa ostoskeskuksessa sijaitsevassa piskuisessa tatuointistudiossa ei ole kireydestä tietoakaan. Tilan täyttää tatuointikoneen tikkaava surina.

Näky on jokseenkin pysäyttävä: raavas suomalaismies makaa tatuointipöydällä perskannikat paljaana. Ja jos on näky normaalista poikkeava, sitä on myös työn alla olevan kuvan valinta. Vantaalaismies on päättänyt ikuistaa vasempaan pakaraansa presidenttiehdokas Pekka Haaviston kuvan.

– Kaverit väittivät, etten ole Pekan kannattaja, joten ajattelin, että pakkohan se on jotenkin todistaa. Tässä sitä ollaan lavetilla Pekkaa ikuistamassa, Hakkarainen huikkaa tatuointipöydältä.

Tässä vaiheessa on pakko kysyä: kaduttaako?

– Ei kaduta yhtään. Ihan kahden vaiheilla olen, kumpaa äänestän sunnuntaina, Hakkarainen heittää pilke silmäkulmassa.

Ensimmäisellä kierroksella Hakkarainen antoi äänensä perussuomalaisten Timo Soinille. Nyt ääni menee pakaraa komistavalle miehelle eli Haavistolle.

Jotain erilaista

Hakkaraisen Haavisto-tatuoinnista vastaa useiden tuhansien kuvien kokemuksella Hellhound Tattoo -tatuointistudion omistaja Emma Sikanen. Sikasen mukaan Hakkaraisen pyyntö on yksi erikoisimmista, johon hän on vuosien varrella törmännyt.

– Ei kyllä ihan heti tule mieleen toista näin erikoista tapausta. Kyllä tämä sinne kärkikahinoihin menee, Sikanen myöntää.

Tatuointiartisti pitää Hakkaraisen tempausta hauskana ideana. Aihekin on ajankohtainen.

– Kyllä mua rupesi vähän naurattamaan, kun kuulin tästä. Mutta ei siinä mitään, aina on kiva päästä tekemään jotain vähän erilaista.

Sikasen urakka ja Hakkaraisen koettelemus on ohi reilussa kahdessa tunnissa. Valmiissa tatuoinnissa riittää ihmeteltävää.

– Hyvältä näyttää, Hakkarainen ilmoittaa silmäillessään lopputulosta peilin kautta.

”Isoja asioita”

Hakkarainen myöntää saaneensa palautetta tempauksestaan kavereilta ja kotiväeltä jo ennakkoon. Viestit ovat olleet keskenään samansuuntaisia.

– Sanovat, että mä olen sekaisin.

No, oletko sekaisin?

– En. Ihan täysissä järjissä, Hakkarainen vakuuttaa.

Tempaus saa kuitenkin toistaiseksi jäädä Hakkaraisen viimeiseksi laatuaan.

Takaliston alue on nyt vähän toispuoleinen. Mitä pitää tapahtua, että ottaisit Sauli Niinistön kuvan oikealle Haaviston viereen?

– Isoja asioita. Kyllä jotain rajaa pitää olla, että mitä lähdetään hakkaamaan itseensä. Ei ihan kaikkea voi, Hakkarainen sanoo.

Pekka Haavisto ei halunnut tiistaina kommentoida kannattajansa hämmästyttävän pitkää sitoutumista ehdokkaaseen.